open-index/open-wikipedia-markdown huggingface dataset:
גודרון וגנר

**גודרון וגנר-וינשה** (בגרמנית: **Gudrun Wegner-Wünsche**; 28 בפברואר 1955 - 16 בינואר 2005) הייתה שחיינית מזרח גרמניה. אלופת עולם ושיאנית עולם במשחה ל-400 מטר מעורב אישי. הייתה לשחיינית הראשונה בהיסטוריה ששחתה משחה זה מתחת ל-5 דקות.

## ביוגרפיה
וגנר נולדה בגרליץ שבסקסוניה.

### מדליית ארד אולימפית
באולימפיאדת מינכן (1972) זכתה וגנר במדליית ארד במשחה ל-400 מטר חופשי בתוצאה של 4:23.11 דקות, אחרי כוכבת המשחקים שיין גולד מאוסטרליה שקבעה שיא עולם חדש של 4:19.04 דקות ונובלה קליגאריס מאיטליה (4:22.44 דקות). נוסף לכך, היא סיימה במקום חמישי במשחה ל-800 מטר חופשי בתוצאה של 8:58.89 דקות ובמקום תשיעי במשחה ל-200 מטר חופשי בתוצאה של 2:09.49 דקות.

### אלופה ושיאנית עולם
באליפות העולם בשחייה שנערכה בבלגרד, לשעבר יוגוסלביה, בשנת 1973 זכתה וגנר בשתי מדליות, זהב וארד. מדליית זהב במשחה ל-400 מטר מעורב אישי בשיא עולם חדש של 4:57.51 דקות, לפני בת ארצה אנגלה פרנקה (5:00.37 דקות) ונובלה קליגאריס (5:02.02 דקות) ובכך הייתה לשחיינית הראשונה בהיסטוריה ששחתה משחה זה מתחת ל-5 דקות. מדליית ארד במשחה ל-800 מטר חופשי בתוצאה של 9:01.82 דקות, אחרי נובלה קליגאריס שקבעה שיא עולם חדש של 8:52.97 דקות וג'ו הרשברגר מארצות הברית (8:55.56 דקות). נוסף לכך, היא סיימה במקום חמישי במשחה ל-400 מטר חופשי בתוצאה של 4:24.64 דקות. 

באליפות אירופה בשחייה שנערכה בווינה, אוסטריה בשנת 1974 זכתה וגנר בשתי מדליות, כסף וארד. מדליית כסף במשחה ל-400 מטר מעורב אישי בתוצאה של 4:58.78 דקות, אחרי בת ארצה אולריקה טאובר שקבעה שיא עולם חדש של 4:52.42 דקות ולפני סוזן ריצ'רדסון מבריטניה (5:06.71 דקות). מדליית ארד במשחה ל-800 מטר חופשי בתוצאה של 8:59.79 דקות, אחרי בת ארצה קורנליה דר (8:52.45 דקות) ונובלה קליגריס (8:57.93 דקות).

לאחר שפרשה משחייה תחרותית סיימה וגנר את לימודיה במכון הגרמני לחינוך גופני בלייפציג ועבדה כמאמנת. לאחר איחוד גרמניה היא מצאה את עצמה מובטלת ונאלצה לעבוד כמלצרית. לאחר מכן החלה לעבוד כמטפלת חברתית.

בשנת 2005 נפטרה וגנר מסרטן בדרזדן.

## שימוש בסמים
לאחר איחוד גרמניה נחשפה תוכנית האימרוץ של גרמניה המזרחית, בה נתנו סטרואידים אנאבוליים באופן שיטתי לספורטאים רבים. בין היתר, השחיינית בריגיט מיינקה ספרה ששחייניות נבחרת מזרח גרמניה השתמשו באימרוץ נרחב http://www.alexandriamasters.com/articles/drugs.htm.

## ראו גם
*התפתחות שיא העולם במשחה ל-400 מטר מעורב אישי (ויקיפדיה האנגלית)

## קישורים חיצוניים

* גודרון וגנר באתר *the-sports* 

קטגוריה:אלופות עולם בשחייה
קטגוריה:שחייניות מעורב אישי
קטגוריה:שחייניות באולימפיאדת מינכן (1972)
קטגוריה:שחייניות אולימפיות מזרח גרמניות
קטגוריה:שיאניות עולם מזרח גרמניות: שחייה
קטגוריה:שחייניות חופשי מזרח גרמניות
קטגוריה:זוכות מדליית ארד אולימפית מזרח גרמניות: שחייה
קטגוריה:גרמניות שנולדו ב-1955
קטגוריה:גרמנים שנולדו ב-1955
קטגוריה:גרמניות שנפטרו ב-2005
קטגוריה:גרמנים שנפטרו ב-2005
דוויקו שאלתיאל

**דוויקו (דוד) שאלתיאל** (נולד ב-25 ביולי 1961 ביפו) הוא זמר ישראלי בסגנון יווני. בשנת 2009 יצא אלבומו הראשון, "יאסו קאזנז'ידיס", מחווה לזמר והיוצר היווני סטליוס קזנג'ידיס.

## ביוגרפיה
נולד ליעקב ודורה, הורים ניצולי שואה, צאצאים למגורשי ספרד, ויוצאי העיר סלוניקי שביוון. אמו הייתה זמרת בסלוניקי לפני מלחמת העולם השנייה, וניצלה בזכות שירתה לאחר שהפכה לבת חסותה של קצינת אס אס במחנה כפייה. אביו עבד בשינוע סחורות מהנמל. הוריו הכירו ונישאו לאחר השואה, ועלו יחד לישראל בשנות ה-50 של המאה ה-20.

דוויקו גדל בחולון, הצעיר מבין חמישה אחים. שירת בצה"ל כנהג, ולאחר מכן עבד יותר מ-30 שנה כנהג משאית ומשנע מטענים כבדים. נשוי לאילנה ואב לשני בנים ובת.

חובב מוזיקה יוונית מבית הוריו, ולמד את השפה היוונית משירי אמו. ערב אחד הגיע במקרה לתחנת הרדיו הפיראטית "רדיו פיראוס", אותה הפעיל בשנות התשעים דוד "מרגריטיס" לוי, חובב ואספן מוזיקה יוונית. השניים התחברו ודוויקו החל להגיש מוזיקה בתחנת הרדיו. במקביל נהג לשיר בעיקר באירועים משפחתיים. באחד הימים נפגש עם הפזמונאי והמפיק המוזיקלי יעקב גלעד, עזב את עיסוקו כנהג משאית, והחל בקריירה מוזיקלית.

ב-2001 שר עם יהודה פוליקר במסגרת התוכנית "בטברנה" של שמעון פרנס בערוץ 2, בפרק שהוקדש לשיריו של סטליוס קזנג'ידיס, שנפטר באותה שנה.

ב-2009 יצא אלבומו הראשון, "יאסו קאזנז'ידיס", במסגרת חברת "הליקון". יוני פוליקר עיבד והפיק מוזיקלית את האלבום, וכן ניגן בו במספר כלים (בוזוקי, גיטרות, בס וקלידים), וכתב גרסאות בעברית לחלק מהשירים. האלבום כולל 21 שירים, רובם ביוונית וחלקם בעברית. מהאלבום התפרסמו בעיקר השירים בעברית "ברחוב שלך" (שנכנס לפלייליסט של תחנת הרדיו גלגלצ), "זה סוף היום" ו"מתחת לחולצה שלי". היועץ האמנותי לאלבום היה יעקב גלעד. האלבום זכה לביקורות חיוביות.

דוויקו משדר מוזיקה יוונית משנת 2012 ברדיו פיראוס-פייסבוק, ומופיע באירועים. בפברואר 2013 יצא "זינגואלה", סינגל ראשון מאלבומו השני, בסגנון דאנס-האוס המכוון לקהל הצעיר, והופק בשיתוף עם בנו קובי.

## קישורים חיצוניים

* 
* 
* 

## הערות שוליים

קטגוריה:זמרים השרים ביוונית
קטגוריה:זמרים ישראלים
קטגוריה:מוזיקה יוונית בישראל
קטגוריה:ישראלים שנולדו ב-1961
אופיר עוז

**אופיר עוז** (נולד ב-1977) הוא סופר זוכה פרסים בארץ ובחו"ל, בלוגר ופודקאסטר ישראלי.

## קורות חייו
אופיר עוז נולד בבאר שבע בינואר 1977 וכיום מתגורר בקיבוץ מעברות.

ספרו השני "שם של התחלה" (פרדס, 2013) זכה בפרס משרד התרבות לסופרים בראשית דרכם.

ספרו השלישי "הטוב מכל העולמות" (אפיק, 2020) הגיע לגמר תחרות Eyelands לרומנים מכל העולם.

ספרו הרביעי "פוסטהיסטוריה" יצא לאור בהוצאת כנרת, זמורה, דביר במאי 2026.

סיפוריו זכו בפרסים ופורסמו בכתבי עת בישראל ובעולם, בין השאר ב- Michigan Quarterly Review, London Independent Story Prize,  Short Story Project, Litbreak, Jewishfiction, מאזניים, פרויקט בן יהודה, ועוד.

## פעילותו בהנחיה ועזרה לסופרים בראשית דרכם
החל משנת 2011 אופיר כותב ומנהל את הבלוג "לשבור את המגירה", המסייע לכותבים וליוצרים בתחום הפרוזה והשירה להוציא את ספרם לאור.

החל משנת 2025, בשיתוף עם הסופרת שירז אפיק, מקליט את הפודקאסט "שוברים את המגירה".

## כותרים
***פוסטהיסטוריה**, כנרת, זמורה, דביר, 2026
***הטוב מכל העולמות**, אפיק, 2020
***שם של התחלה**, פרדס, 2013
***אני הורגת אותך**, גוונים, 2007

## סיפורים קצרים נבחרים

***פושעת**, מקום שני בתחרות Short Story Project, פורסם בכתב העת Michigan Quarterly Review, ובאתר Nebesht בשפה הפרסית, מקום ראשון בתחרות הסיפור הקצר של עכבר העיר וסטימצקי.
***שוקולד**, מקום ראשון בתחרות בנושא געגוע של סדנאות הבית ואוצרות.
***שמחתי לא להכיר אותך,** פורסם בפרויקט הסיפור הקצר בעברית ובאנגלית, ובכתב העת re-levant.de בשפה הגרמנית.
***למה אנחנו לא עושים את זה?** פורסם באתר Short Story Project.
***געגועים לבית ראש הממשלה**, מקום ראשון בתחרות סיפורים קצרים של עמק חפר, פורסם בכתב העת "מאוזניים" של אגודת הסופרים.
***אהבה**, מקום שלישי בתחרות של London Independent Story Prize, פורסם בכתב העת "מוטיב", גיליון 42.
***סימולציה**, פורסם בכתב העת ספקולציה 2.
***אוסקר**, בחירת העורכת במהדורה ה-14 של כתב העת jewishfiction.net.

## קישורים חיצוניים

* 
*הסיפור "שוקולד" מקום ראשון בתחרות הסיפורים הקצרים בנושא געגוע של סדנאות הבית.
*"פושעת" - מקום שני בתחרות Short Story Project
*"שם של התחלה" - הזוכים בפרס משרד התרבות לסופרים בראשית דרכם
*"שמחתי לא להכיר אותך" - באתר פרויקט הסיפור הקצר
*"למה אנחנו לא עושים את זה" - באתר Short Story Project
*"געגועים לבית ראש הממשלה" - בכתב העת מאזניים
*"אהבה" - תוצאות תחרות הסיפור הקצרצר London Independent Story Prize
*"סימולציה" - בכתב העת ספקולציה 2
* הבלוג "לשבור את המגירה"
* 
* 
* תוצאות תחרות הסיפור הקצר של עכבר העיר וסטימצקי
* 
* הפודקאסט - שוברים את המגירה.

### על כתביו
* עטרה אופק, הטוב מכל העולמות, בבלוג המתלהבת, 7 בפברואר 2021
*עדנה אברמסון, סילביה המשתוללת, באתר הרפובליקה הספרותית, 18 באוגוסט 2013
* אורנה ליברמן, על שם של התחלה, באתר אימגו, 22 בדצמבר 2013

קטגוריה:סופרים ישראלים
קטגוריה:מעברות (קיבוץ): אישים
קטגוריה:פרסומאים ישראלים
קטגוריה:בלוגרים ישראלים
קטגוריה:בוגרי אוניברסיטת בן-גוריון בנגב
קטגוריה:ישראלים שנולדו ב-1977
שי חדד

**שי חדד** (נולד ב-2 ביולי 1987) הוא כדורגלן עבר ישראלי ששיחק בעמדת המגן והקשר.

## קריירה
חדד החל את הקריירה שלו במחלקת הילדים של מועדון הכדורגל ביתר מעלה אדומים, בהמשך עבר לביתר ירושלים. ב-16 באוגוסט 2004 ערך חדד את הופעת הבכורה שלו בקבוצת הבוגרים במשחק מול הפועל חיפה במסגרת גביע הטוטו. בעונת 2006/2007 היה שותף לזכייתה של קבוצת הנוער של המועדון בדאבל. בעונת 2007/2008 עלה לקבוצת הבוגרים של המועדון. ב-30 במאי 2008 ערך את הופעת הבכורה שלו בליגת העל כשנכנס כמחליף במשחק מול בני סכנין.

בעונת  הושאל חדד להפועל רמת גן מהליגה הלאומית, על מנת לצבור דקות משחק, והיה שותף לעלייתה לליגת העל בתום העונה. חדד המשיך עונה נוספת במועדון ועזר לה להישאר בליגת העל. בתקופתו בהפועל רמת גן ביסס חדד את מעמדו כשחקן הרכב, ובעונת  חזר לבית"ר ירושלים לאחר תום תקופת ההשאלה. באותה עונה כבש חדד את שער הבכורה שלו בליגת העל, בניצחון 1–5 על הפועל רמת גן. בעונת  הוסט חדד לעמדת המגן הימני על ידי המאמן אלי כהן.

לקראת עונת  הובהר לחדד כי הוא אינו בתוכניות של מאמן בית"ר ירושלים הנכנס מנחם קורצקי. בעצת חברו טוטו תמוז הוטס חדד למבחנים בקבוצה הרומנית פטרולול פלוישט, בה שיחק תמוז. חדד הרשים את הצוות המקצועי והוחתם לשנה עם אופציה לשנתיים נוספות. ב-30 באוקטובר 2014 ערך חדד את הופעת הבכורה שלו במדי פטרולול בניצחון קבוצתו 2–3 על ראפיד סוקיאבה במסגרת הגביע הרומני, ובאותו משחק כבש את שער הבכורה שלו במועדון. חדד ערך הופעת ליגה אחת במדי פטרולול אך לא יכול היה להמשיך ולשחק במדי הקבוצה עקב בעיות עם אשרת עבודה, וב-3 בפברואר 2015 חתם עד תום העונה במועדון ספורט אשדוד. ב-14 בפברואר 2015 ערך את הופעת הבכורה שלו בקבוצה, כשעלה כמחליף בהפסד 0–5 למכבי חיפה. בתום העונה ירד עם הקבוצה לליגה הלאומית, לאחר שסיימה במקום האחרון בטבלה.

ב-17 ביוני 2015 חתם בהפועל קטמון ירושלים מהליגה הלאומית.

ב-11 ביולי 2017 חתם בהפועל אשקלון.

ב-31 באוגוסט 2020 חתם בהפועל אדומים אשדוד.

## קישורים חיצוניים

* פרופיל, באתר הרשמי של בית"ר ירושלים

## הערות שוליים

קטגוריה:כדורגלנים ישראלים
קטגוריה:קשרי כדורגל ישראלים
קטגוריה:מגני כדורגל ישראלים
קטגוריה:כדורגלני בית"ר ירושלים
קטגוריה:כדורגלני הפועל רמת גן
קטגוריה:כדורגלני פטרולול פלוישט
קטגוריה:כדורגלני מועדון ספורט אשדוד
קטגוריה:כדורגלני הפועל קטמון ירושלים
קטגוריה:כדורגלני הפועל אשקלון
קטגוריה:כדורגלני הפועל אשדוד
קטגוריה:כדורגלנים ישראלים ברומניה
קטגוריה:מעלה אדומים: כדורגלנים
קטגוריה:ישראלים שנולדו ב-1987
פרס פריצת דרך במדעי החיים

**פרס פריצת דרך במדעי החיים** (באנגלית: The **Breakthrough Prize in Life Sciences**) מוענק לחוקרים במדעי החיים, המתמקדים במחלות שכרגע נחשבות חשוכות מרפא ובמחקרים מאריכי חיים. מטרת הפרס לתת למדענים חופש רב יותר בעבודתם ואפשרויות להגיע להישגים גדולים יותר. הפרס הוא אחד מפרסי פורצי הדרך.

## יוזמי הפרס
המיליארדר הרוסי יורי מילנר, העומד בראש חברת ההשקעות הרוסית דיגיטל סקיי טכנולוג'יס, שייסד בשנת 2012 את קרן הפרס לפיזיקה בסיסית, הוא היוזם של הרעיון להקמת קרן לפריצת דרך במדעי החיים. מילנר גייס את מייסד פייסבוק, מארק צוקרברג ואת רעייתו פרסיליה צ'אן, את סרגיי ברין, המייסד השותף של גוגל ואת רעייתו אן וויצ'יצקי, מייסדת החברה 23andMe, העוסקת בפיתוח ערכות בדיקת DNA וכן את ארתור לוינסון.
צוות השופטים של הקרן כלל את מארק צוקרברג, רעייתו פריסיליה צ'אן, סרגיי ברין ורעייתו אן וויצ'יצקי. שווי הפרס הוא 3 מיליון דולר לכל זוכה (33 מיליון דולר בסך הכול, נכון לשנת 2013 בלבד). בראש ועדת הפרס עמד ארתור לוינסון, יו"ר אפל. הפרס הוענק לראשונה ב-2 בפברואר שנת 2013. נכון לשנת 2025, יו"ר ועדת הפרס היא הרופאה הודא זוע'בי.

## על הפרס
קרן הפרס היא ארגון ללא כוונת רווח. הזוכים בפרס נבחרים על סמך השגי העבר שלהם. סכום הפרס, הוא יותר מכפליים מפרס נובל. חלוקת הפרס לא לוותה בטקס רשמי, כפי שנהוג בפרסי נובל. אבל הזוכים של השנה יהיו אלה שיבחרו את המועמדים לשנה הבאה. בשנה זו, הם מתחייבים להעניק ראיונות והרצאות בנושאי עבודתם.
"אנחנו מאמינים שלפרס יש הזדמנות לתת פלטפורמה למודלים חדשים של פילנתרופיה, כך שלאנשים בכל מקום יהיה סיכוי גדול יותר לעתיד טוב יותר", אמרה אן וויקיקי. "אנחנו נרגשים לתמוך במדענים שחושבים בגדול, לוקחים סיכונים ומצליחים להשפיע באופן משמעותי על החיים שלנו". יוזמי הפרס טוענים כי מטרתם היא "להסב את תשומת לב הציבור "לעבר המדענים שמקדישים את חייהם לקידום הידע האנושי. המייסדים הדגישו כי אין שום סיבה שמדענים יקבלו פחות כבוד או תשומת לב מכוכבי קולנוע וספורט' והם מתכוונים לגייס עוד תורמים כדי שיהיו, יותר זוכים ויותר פרסים. אין הגבלת גיל או כל הגבלה אחרת על מי שיכול לזכות. וגם אין הגבלה על מספר הפעמים שאדם יכול לזכות בפרס. אמר יו"ר אפל וחבר בצוות השופטים, כי "אם אתה איינשטיין, אז כנראה תזכה שלוש פעמים".

## זוכי הפרס

## ראו גם
* פרס פריצת הדרך בפיזיקה יסודית (2012)
* פרס פריצת הדרך במתמטיקה (2015)

## קישורים חיצוניים

* 
* 
* 
* 
* 
* Breakthrough Prize announced by Silicon Valley 

## ביאורים

## הערות שוליים

קטגוריה:פרסים מדעיים
קטגוריה:מדעי הטבע
קטגוריה:פרסים למדעי החיים
ישראמן

**ישראמן** - היא תחרות בטריאתלון למרחק איש ברזל המתקיימת מדי שנה באילת. התחרות מאורגנת על ידי חברת שוונג אירועי ספורט.

## היסטוריה
תחרות הישראמן הראשונה נערכה באילת ב-1999 כיוזמה של העיתונאי יוסי מלמן שאף השתתף בתחרות וארגן אותה. בתחרות הראשונה השתתפו 26 טריאתלטים מתוכם שלוש נשים. ניצח בתחרות סקוט ווילט מארצות הברית ואשתו, גולי דאני ניצחה בין הנשים. המסלול כלל שחיה בחוף אילת, רכיבה על כביש הערבה עד צומת מנוחה, וחזרה דרך כביש 40 עד אזור הר חזקיהו, ומשם הריצה דרך מעבר נטפים, לאילת, למעבר טאבה וחזרה לאילת.

## שיאי מסלול
שיאי מסלול (החל מ-2013 אז נקבע המסלול הנוכחי):

## קישורים חיצוניים

* 
* ישראמן-אתר הבית
* 
* 

## הערות שוליים

קטגוריה:ישראל: טריאתלון
קטגוריה:אילת: תחרויות ספורט
הדילרים

**הדילרים** הוא סרט קולנוע ישראלי מסוגת דרמת הפשע בבימויו של עודד דוידוף משנת 2012.

## עלילה
אבישי (איתי תורג'מן) ורמי (רמי דוידוף) הם חברי ילדות שמתגוררים ביחד, בדירת רווקים מוזנחת, בשכונת רמות בירושלים. את זמנם הם מעבירים בעישון ג'וינטים ומשחקים בקבוצת הכדורגל השכונתית, שמאמנה צביקה (צחי גראד) מנסה להשליט בהם משמעת, כדי שיזכו בגביע השכונות. אבישי ורמי מנסים לעשות כסף מהיר ממכירת סמים קלים, מסתבכים בהרפתקאות רומנטיות עם בחורות: רמי עם חוה (יובל שרף) אבישי עם גטפריק (מיכל גבריאלוב). הם גם מסתבכים עם הגנגסטר המקומי שגיא (אלון אבוטבול) שמטיל אימה על השכונה.

## שחקנים

## קישורים חיצוניים

* הדילרים באתר עכבר העיר
* הדילרים באתר האקדמיה הישראלית לקולנוע וטלוויזיה
* נחום מוכיח, מעורב ירושלמי - ריאיון עם הבמאי עודד דוידוף, באתר הבמה, 1 באוגוסט 2012
* 
* 
* 
* עופר ליברגל, "הדילרים", סקירה, באתר סריטה, 21 ביולי 2012

## הערות שוליים

קטגוריה:סרטי 2012
קטגוריה:סרטים ישראליים משנת 2012
קטגוריה:סרטי דרמה קומית
קטגוריה:סרטי עודד דוידוף
קטגוריה:סרטי סחר בסמים
לפטוצרטופס

**לפטוצרטופס** (שם מדעי: *Leptoceratops*) הוא סוג של דינוזאור ממשפחת הלפטוצרטופסיים אשר חי באמריקה הצפונית בשלהי הקרטיקון העליון, 68-66 מיליון שנה לפני זמננו. פירוש שמו הוא "פנים רזות בעלות קרניים".
## מאפיינים
הלפטוצרטופס היה צרטופסי יחסית פרימיטיבי, שחי באמריקה הצפונית ושרד עד סוף המאסטריכט לצד הצרטופסיים המתקדמים הרבה יותר. הוא היה דינוזאור בינוני-קטן, באורך של  ומשקל של 50–200 ק"ג. הגולגולת שלו הייתה פרימיטיבית והסממנים שמשייכים אותו לצרטופסים הם עצם ה-rostral היוצרת מקור בחזית פיו, עצמות לחיים מחודדות ועטרה קטנה וקצרה שעוטפת את הצוואר. רגליו האחוריות היו ארוכות וחזקות יותר מרגליו הקדמיות, שבהן האצבעות לא איבדו את יכולת האחיזה כמו אצל הולכי על ארבע באופן קבוע. במובן זה הוא היה יותר דומה לאורניתופוד מאשר לפרוטוצרטופס. כנראה שיכל ללכת הן על ארבע והן על שתי רגלים.

הלפטוצרטופס היה דינוזאור צמחוני שניזון מצמחייה נמוכה ויכל לעכל גם צמחייה קשה. הוא חי באותו זמן שבו חי הטריצרטופס, אולי הצרטופסי המתקדם ביותר, ששרד עד סוף עידן הדינוזאורים, אז כולם נכחדו בהכחדת קרטיקון-פלאוגן.

הוא נתגלה בעמק הצבאים האדומים באלברטה, קנדה, על ידי בארנום בראון ב-1910 אך תואר וסווג על ידו רק ב-1914. שרידיו נתגלו גם בוויומינג שבארצות הברית.

## לקריאה נוספת
*  - עמ' 356

## קישורים חיצוניים

* 
[310px|מרכז|ממוזער|איור של [רגאליצרטופס לצד היפקרוזאורוסים ולפטוצרטופסים]]

קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1914
קטגוריה:לפטוצרטופסיים
קטגוריה:קנדה: פלאונטולוגיה
קטגוריה:דינוזאורים שחיו בקרטיקון עליון באמריקה הצפונית
קטגוריה:טקסונים שתוארו בידי ברנום בראון
קטגוריה:מאובני טקסונים שתוארו ב-1914
אוניברסיטה לאומית

**אוניברסיטה לאומית** הוא מונח המתאר אוניברסיטה שהוקמה וממומנת על ידי המדינה, אך בד-בבד אין למדינה שליטה ישירה בנעשה באוניברסיטה.

אוניברסיטאות לאומיות לרוב משויכות עם התרבות והשאיפות הפוליטיות של הלאום. לדוגמה, האוניברסיטה הלאומית של אירלנד בתקופת מדינת אירלנד החופשית אספה מידע רב על התרבות והשפה האירית. בארגנטינה, האוניברסיטאות הלאומיות נוסדו לאחר מהפכת האוניברסיטאות, בשנת 1918, שמטרתה הייתה ליצור מערכת חינוך עצמאית ללא התערבות הממשלה.

## ראו גם

* אוניברסיטה ציבורית
* אוניברסיטה פרטית

## קישורים חיצוניים

קטגוריה:אוניברסיטאות ומכללות
ילדי התירס

**ילדי התירס** (באנגלית: **Children of the Corn**) הוא סיפור אימה קצר מאת סטיבן קינג. הסיפור התפרסם לראשונה ב-1977 בפנטהאוז ומאוחר יותר לוקט לספר "משמרת לילה".

## עלילה
הזוג ויקי ובארט נוסעים לקליפורניה במטרה להציל את נישואיהם. בדרכם הם דורסים למוות ילד ובעודם מביטים בגופה, הם מבחינים בחתכים על צווארו ובצלב העשוי מעלי תירס. הם מכניסים את הגופה לתא המטען וממשיכים לנסוע במטרה למצוא תחנת משטרה קרובה, אך העיירה הקרובה היא עיירת רפאים. לאחר ריב הם נפרדים בדרכם. בארט מגלה כנסייה ובתוכה מוצא ספר עם שמות ותאריכי לידה ומוות. השמות בספר הוחלפו משמות מודרניים לשמות תנכיים וכל הילדים נפטרו בגיל 19. בארט שומע את צופר המכונית, רץ החוצה ומגלה חבורת ילדים הלבושים בבגדי איימיש ומחזיקים כלים חדים. הוא מבחין כי ויקי נעלמה ושואל את הילדים היכן היא. החבורה מתחילה לרדוף אחרי בארט אשר מצליח להימלט אל שדה תירס שומם ומוזר. הוא מגיע אל מעגל ללא קני תירס ושם מוצא את גופת אשתו ושלדים צלובים. בארט מנסה להימלט ללא הצלחה ונשחט.

בערב של אחרי, ילדי התירס עורכים טקס במקום בו ויקי ובארט נשחטו ומהללים את השד אותו הם עובדים. מנהיג החבורה מודיע כי גיל המתים ירד ל-18 מכיוון שנכשלו במשימה לשחוט לבדם את ויקי ובארט. רות ההרה מנופפת לשלום למנהיג הילדים ומתגלה כי היא בזה לשד ורוצה לשרוף את השדה.

## עיבודים
הסיפור עובד לסרט אימה באותו השם ב-1984 בכיכובם של לינדה המילטון ופיטר הורטון, ומאז ועד 2011 יצאו שבעה המשכונים.

באוקטובר 2020 יצא בארצות הברית סרט שצולם באוסטרליה בבימויו של קורט וימר, ונושא את שם סיפורו של קינג . הסרט מהווה מעין פריקוול לסרט משנת 1984, אך הקשר בין עלילתו לסיפור של קינג, קלוש מאוד. במרכז העלילה ילדה פסיכופתית בת 12, המגייסת ילדים נוספים למסע רציחות של מבוגרים מושחתים, כשמולם מתייצבת תלמידת תיכון מבריקה, כדי להציל את העיירה.

## ראו גם

* ילדי התירס (סרט)

## הערות שוליים

קטגוריה:ספרי סטיבן קינג
קטגוריה:ספרי אימה
קטגוריה:יצירות משנת 1977
קטגוריה:ספרים שעובדו לסרטים
ז'ורז' מאטרון

**ז'ורז' פרנסואה פול מארי מאטרון** (בצרפתית: **Georges François Paul Marie Matheron**; 2 בדצמבר 1930 – 7 באוגוסט 2000) היה מתמטיקאי וגאולוג צרפתי. נודע כמייסד הגיאוסטטיסטיקה, ומייסד (יחד עם ז'אן סרה) המורפולוגיה המתמטית.

מאטרון למד באקול פוליטקניק בפריז (בין השאר אצל פול לוי) ואחר כך בבית הספר הפריזאי לכרייה.

במשך כעשור, בין השנים 1954–1963, ערך סקר גאולוגי באלג'יריה ובצרפת. במהלך תקופה זו הושפע רבות מעבודתו של דני קריג ואחרים. בעקבות כך פיתח את שיטת הקריגינג לחיזוי, הקרויה על שמו.

## קישורים חיצוניים

קטגוריה:קצרמר גאולוגיה
קטגוריה:גאולוגים צרפתים
קטגוריה:מתמטיקאים צרפתים
קטגוריה:בוגרי אקול פוליטקניק
קטגוריה:צרפתים שנולדו ב-1930
קטגוריה:צרפתים שנפטרו ב-2000
ויבר

**ויבר** הוא התעתיק העברי ל-**Weaver** באנגלית ול-**Wieber** בגרמנית שפירושם "אורג" או "אורגת", ומשמשים גם כשמות משפחה.

קטגוריה:שמות משפחה
מסדר עמיתי הכבוד

**מסדר עמיתי הכבוד** (באנגלית: **Order of the Companions of Honour**, או בראשי תיבות: **CH**) הוא מסדר של חבר העמים הבריטי. 

המסדר נוסד בשנת 1917 על ידי המלך ג'ורג' החמישי. החברוּת בו מוענקת על ידי המונרך עבור הישגים יוצאי דופן בתחומי האומנות, ספרות, מוזיקה, מדע, פוליטיקה, תעשייה והדת. בראש המסדר עומד מונרך הממלכה המאוחדת וחבר העמים הבריטי, ומלבדו בכל זמן נתון יכולים להיות חברים בו עד 65 עמיתים ממדינות חבר העמים, בנוסף למספר חברי כבוד ממדינות אחרות.

חברות במסדר עמיתי הכבוד אינה מעניקה תואר אבירות, אך עם זאת החברים בו רשאיים לשאת את האותיות CH אחרי שמם. הענקת חברות במסדר נעשית לראות עיניו של המונרך, אך עשויה להיות מומלצת גם על ידי ראש הממשלה.

## תיאור
עיטור המסדר מורכב ממדליה התלויה מסרט בצבע אדום, שלאורך הדפנות שלו משובצים ריבועים בצבע צהוב. המדליה היא בצורה אובלית אשר במרכזו ריבוע מוזהב הכולל איור של עץ אלון, בצידו השמאלי תלוי כתר המלוכה ובצידו הימני עומד אביר רכוב על סוס. לאורך דפנות המדליה ישנה טבעת אמייל בצבע כחול ולאורכה כתוב המוטו של המסדר: "נאמן במעשה וצלול בכבוד" (In action faithful and in honour clear). המדליה מחוברת לסרט בעזרת טבעת מתכת המתחברת למדליה בעזרת צורתו של כתר המלוכה המוצב מעל המדליה.

## היסטוריה
תחילה הוגבל מספר החברים במסדר ל-50, אך מספרם גדל ב-1943 ל-65 חברים. החלוקה הפנימית נקבעה אז ל-45 מהממלכה המאוחדת, 7 לאוסטרליה, 2 לניו זילנד ודרום אפריקה, ו-9 לשאר המדינות; ב-1970 גדל המספר ל-47 מהממלכה המאוחדת, 2 לניו זילנד ו-9 לכל השאר; וב-1975 נוספו שני חברים לניו זילנד בעוד מספר החברים מכל שאר המדינות ירד ל-7.

## קישורים חיצוניים

* עמוד המסדר באתר המלוכה הבריטית
* 

## הערות שוליים

*
קטגוריה:מסדרים
קטגוריה:חבר העמים הבריטי
פרס הבמה לילדים ונוער

**פרס הבמה לילדים ונוער** הם פרסים להצגות לילדים ונוער, ליוצרים ולשחקנים שלהן, שמעניקה עמותת "אסיטז' ישראל" (המרכז הישראלי לעידוד הצגות תיאטרון לילדים ונוער), הסניף הישראלי של ארגון אסיטז' העולמי. הפרסים הם פרי יוזמה משותפת של עמותת אסיטז' ומשרד התרבות והספורט והם מחולקים מדי שנה מאז שנת 2005/6.

## פסטיבל "חלום של תיאטרון"
הפרס מוענק במסגרת פסטיבל "חלום של תיאטרון". הפסטיבל נמשך כשבוע ומוצגות בו 20 ההצגות המועמדות לפרס התיאטרון לילדים ונוער. בסיום הפסטיבל מתקיים טקס רשמי בו מוענקים פרסים להצגות וליוצרים הנבחרים.

עד 2017 התקיימו הפסטיבל והטקס באולם תיאטרון הבימה ומשנת 2018, הם נערכים בתיאטרון הקאמרי.

## רשימת הזוכים
###### הזוכים בפרסים בשנת 2005/6

###### הזוכים בפרסים בשנת 2006/7

###### הזוכים בפרסים בשנת 2007/8

###### הזוכים בפרסים בשנת 2008/9

###### הזוכים בפרסים בשנת 2009/10

###### הזוכים בפרסים בשנת 2010/11

###### הזוכים בפרסים בשנת 2011/12

###### הזוכים בפרסים בשנת 2012/13

###### הזוכים בפרסים בשנת 2014

###### הזוכים בפרסים בשנת 2015

###### הזוכים בפרסים בשנת 2016

###### הזוכים בפרסים בשנת 2017

###### הזוכים בפרסים בשנת 2018

###### הזוכים בפרסים בשנת 2019

###### הזוכים בפרסים בשנת 2020

###### זוכי פרס 2021 הבמה לילדים ונוער

###### זוכי פרס הבמה לילדים ונוער 2022

###### זוכי פרס 2023 הבמה לילדים ונוער
ב-25 באוגוסט 2023, הסתיים פסטיבל התיאטרון והוענקו הפרסים בטקס שהנחתה השחקנית דקלה הדר.
* זוכה פרס מפעל חיים – סמי לוי, מייסד ומנכ"ל התיאטרון הארצי לילדים ולנוער.
*הצגה לגיל הרך: לאסי – תיאטרון המדיטק.
*הצגה לילדים – 2 זוכות: הרון הלא נכון – תיאטרון אורנה פורת לילדים ולנוער והעיניים של טיטו – תיאטרון ארצי.
*הצגה לנוער: אלוף העולם – תיאטרון אורנה פורת לילדים ולנוער.
*הצגת יחיד: לואיסה – תיאטרון הקרון.
*שחקן בתפקיד ראשי: אסף לוי – הרון הלא נכון – תיאטרון אורנה פורת
*שחקנית בתפקיד ראשי: עדן סלי בר – אלוף העולם – תיאטרון אורנה פורת
*שחקן בתפקיד משנה: תמיר גרינברג – הכי דב שיש – תיאטרון הקיבוץ
*שחקנית בתפקיד משנה: אלה גבריאל – "איתמר צייד החלומות" על פי דויד גרוסמן
*מחזה/עיבוד: חן גרטי ותום חודורוב – הכי דוב שיש
*בימוי: ארי טפרברג – לואיסה – תיאטרון הקרון
*הלחנה/עיבוד מוזיקלי: נדב ויקינסקי – הכי דוב שיש – תיאטרון הקיבוץ
*כוריאוגרפיה/עיצוב תנועה: יגור מנשיקוב – אגם הברווזים – תיאטרון הקיבוץ
*עיצוב במה: ניב מנור – לאסי – תיאטרון הקרון. ליאת שבתאי ומעין רזניק – הויטרינה של סבתא זכו לציון לשבח מחבר השופטים.
*מולטימדיה/עיצוב וידאו: איריס דומאני – לואיסה – תיאטרון הקרון
*עיצוב תלבושות: שירה וייס – הכי דב שיש – תיאטרון הקיבוץ
*עיצוב תאורה: יאיר סגל – לואיסה – תיאטרון הקרון
*עיצוב בובה: שושי יערי – "איתמר צייד החלומות" על פי דויד גרוסמן

## קישורים חיצוניים
* 
* הזוכים בפרס הבמה לילדים ולנוער 2012, באתר הבמה, 27 באוגוסט 2012
*
* פרסי הבמה לילדים ולנוער 2013: הזוכים, באתר "הבמה" 26 באוגוסט 2013
* הוענקו פרסי הבמה לילדים ולנוער 2014, באתר "הבמה", 31 באוגוסט 2014
*
*זוכי פרסי תיאטרון הילדים והנוער 2016, באתר הבמה, 4 בספטמבר 2016
*
*

## הערות שוליים

*
במה
ילדים ונוער
אקרוליין

**אקרוליין** (**Acrolein**; שם מדעי: **propenal**) הוא האלדהיד הבלתי רווי הפשוט ביותר. החומר הוא נוזל חסר-צבע, בעל ריח חזק ולא נעים. ריח שמן שרוף (בעת הרתחת שמן בישול לנקודת העשן שלו) נגרם מהתפרקות גליצרול שבשמן לאקרוליין.

אקרוליין מיוצר באופן תעשייתי על ידי חמצון-חיזור של פרופן, כשהאוויר משמש כמקור לחמצן, ונדרש תחמוצת מתכות כזרז הטרוגני, כך שהניסוח הכימי הוא: CH2=CHCH3 + O2 → CH2=CHCHO + H2O.

אקרוליין בצורתו הטהורה הוא רעיל, ובמגע ישיר עם העור, העיניים וחללי האף הוא גורם לצריבה חזקה. למרות שהאקרוליין נמצא במאכלים המטוגנים בשמן עמוק, נוכחתו היא רק כמה מיקרוגרמים ספורים לקילוגרם, בעוד שהכמות המזיקה היא כ-7.5 מיליגרם לק"ג אחד של מסת גוף.

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:תרכובות אורגניות
רייף ספול

**רייף ג'וזף ספול** (באנגלית:** Rafe Joseph Spall**; נולד ב-10 במרץ 1983) הוא שחקן קולנוע אנגלי, הנודע בזכות הופעותיו בסרטים "חיי פיי", "פרומתאוס", "שוטרים לוהטים" ו"עולם היורה: נפילת הממלכה".

## קורות חייו
ספול נולד במזרח דולוויץ' שבמערב לונדון, אביו הוא השחקן המוערך טימותי ספול, ואימו היא שיין (לבית בייקר) ספול.
הוא הילד האמצעי משלושה ילדים, שתי אחיות הלך בדרכו המקצועית של אביו בתקווה להפוך לשחקן.
למד ב"מכללת האברדשרס אסקס האטצ'אם" וב"תיאטרון הנוער" שבלונדון.

## קריירה
ב-2004 התפרסם ספול לראשונה בקומדיית האגרוף "חברים לזירה" ובקומדיית האימה "מת על המתים".

ב-2005 שיחק ספול בדרמת הספורט האלימה "בלי חוקים" בתפקיד סוויל מחוג אוהדי "ווסט האם יונייטד"

ב-2006 הופיע בקומדיה הרומנטית של רידלי סקוט "שנה מופלאה".

ב-2007 שיחק ספול בקומדיית הפעולה "שוטרים לוהטים" בתפקיד שוטר משטרת סטנפורד קארטוורייט.

ב-2011 שיחק ספול בתפקיד המחזאי ויליאם שייקספיר במותחן הפוליטי התקופתי של רולנד אמריך "אנונימי" ובדרמה "יום אחד" בתפקיד הקומיקאי איאן.

ב-2012 התפרסם ספול בזכות תפקידיו בסרט ההרפתקאות של אנג לי "חיי פיי", בתור הכתב המראיין את פיי פאטל המבוגר (אירפאן קאן) ובסרטו של רידלי סקוט "פרומתאוס", בו שיחק בתור הביולוג המומחה לבוטניקה מילבורן.

ב-2018 שיחק בעולם היורה: נפילת הממלכה בתפקיד: אלי מילס, הנבל הראשי המנסה לגרוף רווחים ממכירת דינוזאורים. זהו תפקידו הראשון בתפקיד נבל.

ב-2019 שיחק בסרט "צדק ורחמים" בתפקיד תובע פלילי.

## חיים אישיים
מאז 2010 נשוי לשחקנית ילידת-דרום אפריקה, אליז דו טויט. להם בת שנולדה ב-2011, ובן שנולד ב-2012.

## פילמוגרפיה
* חברים לזירה (2004)
* מת על המתים (2004)
* הטיפה האחרונה (2005)
* בלי חוקים (2005)
* ילדים מתבגרים (2006)
* שנה מופלאה (2006)
*ים סרגסו הרחב (2006) - סרט טלוויזיה של BBC Four
* גרינדהאוס (2007)
* שוטרים לוהטים (2007)
* המדריך לצופה הצעיר (2009)
* סוס (2010)
* אנונימי (2011)
* יום אחד (2011)
* שנה ראשונה (2011)
* פרמתאוס (2012)
* חיי פיי (2012)
*סוף העולם (2013)
*שנה גג (2013)
*אולי בכל זאת (2013)
* X+Y (2014)
* מכונת הכסף (2015)
* העי"ג (2016)
* הסנוניות והאמזונות (2016)
* הריטואל (2017)
* עולם היורה: נפילת הממלכה (2018)
* גברים בשחור: אינטרנשיונל (2019)
* רק רחמים (2019)
*דנמרק (2019)
**Long Story Short* (2021)
**William Tell* (TBA)
**Rich Flu (TBA)*

### טלוויזיה

*בני החירות (2015) 
*רואדיז (2016) 
*מלחמת העולמות (2019)
*ההרעלות בסולסברי (2020)
**Trying* (2020-הווה)
*האנגלייה (אנ') (2022)
*עשן (2025)
*פיתיון (אנ') (2026)
*סודות קבורים (אנ') (2026)

## קישורים חיצוניים

קטגוריה:שחקני קולנוע וטלוויזיה אנגלים
קטגוריה:שחקני תיאטרון אנגלים
קטגוריה:אנגלים שנולדו ב-1983
ניקה (סרט)

**ניקה** הוא סרט קולנוע ישראלי בבימויו של ארנון צדוק משנת 2012.

## עלילה
ניקה (ז'ניה וסרמן), היא בחורה אוקראינית שנחטפה מביתה כדי להימכר לזנות. פרנקו הוא גנגסטר אכזרי שמוכר אותה לזנות. איוואן (אולג לוין), אביה של אנסטסיה בת ה-12, נשוי לנטשה (מריה אובנוב), הפסיד כסף בהימורים לפרנקו. כדי להחזיר את חובו, הוא שומר למשך שבועיים על ניקה בדירת מסתור מוזנחת, עד שהקונה שלה יגיע. איוואן מספר לבני משפחתו שמצא עבודה במפעל עופרת. איוואן וניקה מנהלים ביניהם מערכת יחסים שנעה בין אלימות, ליחסים אינטימיים ואהבה.

## פסטיבלים
הסרט "ניקה" השתתף בפסטיבל הסרטים הבינלאומי במוסקבה, רוסיה; פסטיבל הסרטים הבינלאומי בסופיה, בולגריה. "ניקה" זכה בפרס הסרט הזר הטוב ביותר בפסטיבל הסרטים בבייג'ינג, סין.

## השחקנים

## קישורים חיצוניים

* 
* 
* 
* יאיר רוה, "ניקה", ביקורת, פורסם ב"פנאי פלוס", 5 בספטמבר 2012

## הערות שוליים

קטגוריה:סרטי 2012
קטגוריה:סרטים ישראליים משנת 2012
קטגוריה:סרטי ארנון צדוק
מרתון עזה

**מרתון עזה** הוא מרתון שהתקיים ב-5 במאי 2011 ברצועת עזה ואורגן על ידי ארגון אונר"א במטרה לגייס כספים לתוכנית משחקי הקיץ שמפעיל הארגון עבור ילדים ברצועת עזה. בנוסף לריצת המרתון התקיימו מקצים של חצי מרתון וריצת 10 קילומטר. ילדים רבים רצו במקצים של בין קילומטר אחד לארבעה קילומטר לאורך מסלול המרתון.

## על התחרות
האירוע התקיים והשתתפו בו למעלה מ-1,500 רצים, כאשר 50 מתוכם רצו את המרתון המלא, ותשעה סיימו אותו. מבין הרצים היו למעלה מ-1,000 תלמידים שהשתתפו במקצים קצרים. בנוסף, קבוצה של 100 נשים השתתפה במקצה 10 הקילומטרים.

מסלול המרתון השתרע על פני כל רצועת עזה, מבית חאנון, בסמוך לגבול עם ישראל, ועד לצפון-מזרחית לרפיח, סמוך לגבול הדרומי עם מצרים. מבית חנון הוא יצא מערבה לכיוון חוף הים התיכון ולאחר מכן המשיך בכביש המקביל לחוף עד לפנייה אל רפיח. התוואי עבר במחנות פליטים, בנמל דייגים, בשרידי המתחם הנשיאותי של יאסר ערפאת ובסמוך למבנים שנפגעו בתקיפות אוויריות של צה"ל.

מרבית הריצה נערכה באזור מישורי ובתנאים חמים. הכבישים לא נסגרו בשל הריצה, והמשתתפים נאלצו להתמודד עם התנועה הרגילה בכביש.

המארגנים עבדו יחד עם רשויות הביטחון של חמאס, כדי להבטיח את ביטחונם של הרצים וגם כדי לקחת בחשבון רגישויות מקומיות לגבי ספורטאים גברים ונשים הרצים זה לצד זה.

## ניסיון המשך
בשנת 2013 תוכנן להיערך מרתון נוסף ב-10 באפריל. אולם האירוע בוטל על ידי המארגנים בעקבות החלטת חמאס, השולט ברצועת עזה, שלא לאפשר לנשים להשתתף. הנימוק לכך היה שהשתתפותן של נשים באירוע נוגדת את עקרונות האסלאם, זאת על אף שבמרתון הקודם לקחו חלק נשים ותלמידות בית ספר. לאירוע נרשמו 150 ילדים ו-800 מבוגרים, בהם 260 פלסטיניות ו-119 אזרחיות זרות.

## ראו גם
* מרתון פלסטין, תחרות מרתון שנתית המתקיימת בבית לחם.

## קישורים חיצוניים
* האתר הרשמי של אונר"א למרתון 

## הערות שוליים

קטגוריה:רצועת עזה: ספורט
עזה
קטגוריה:אפליה מינית
קטגוריה:2011
פלשתינה סקונדה

**פלשתינה סקונדה** (מלטינית: **Palaestina Secunda** או **Palaestina II**; תרגום: "פלשתינה השנייה") הייתה ישות מנהלית ביזנטית ובירתה סקיתופוליס (בית שאן), שראשיתה סמוך לשנת 409, עת פרסם הקיסר תיאודוסיוס השני צו לחלוקת וארגון מחדש של כל הפרובינקיות במזרח האימפריה הביזנטית.

הצו חילק את הפרובינקיה סוריה פלשתינה לשתיים: "פלשתינה פרימה", שהשתרעה על שטחי יהודה ושומרון, מישור החוף ובירתה קיסריה, ו"פלשתינה סקונדה" ("פלשתינה השנייה"), שהשתרעה על שטחי הגליל והגולן וחלקים מצפון עבר הירדן, וזאת בנוסף על "פלשתינה סלוטאריס" ("נושעת, ניצלת") ששטחה נגרע מפרובינקיית סוריה פלשתינה כבר בשנת 358 ועתה נקראה "פלשתינה טרטיה" ("השלישית").

היירוקליס מנה במחצית הראשונה של המאה הששית 11 ערים בפלשתינה סקונדה. גאורגיוס מקיפרוס הוסיף לרשימה זו במחצית השנייה של אותה מאה, שלוש יחידות גאוגרפיות לא עירוניות: טטרקומיה ("ארבעת הכפרים"), מחוז הגולן וכפר נאיס (נעין).

מבחינת אוכלוסייה התגוררו בפרובינקיה יהודים, אוכלוסייה דוברת יוונית וארמית שהייתה פגאנית והתנצרה בהמשך. האוכלוסייה היהודית הפכה את הגליל והגולן למרכז יהודי לאחר התבוסה של מרד בר כוכבא.
רובו של היישוב היהודי בארץ ישראל נמצא בתחומי פלשתינה סקונדה.
בחלק הצפון מזרחי של פרובינקיה התגוררו יטורים וערבים. בשנת 614 נכבשה הפרובינקיה על ידי האימפריה הסאסאנית, הכיבוש זכה לתמיכה מצד האוכלוסייה היהודית ובראשם בנימין מטבריה. לפי המקורות הנוצריים נהרסו הרבה כנסיות. הפרובינקיה נכבשה מחדש על ידי האימפריה הביזנטית בשנת 628. בשנת 636 כבשו המוסלמים את הפרובינקיה והיא חדלה להתקיים. השלטון המוסלמי כלל את שטחה במחוז ג'ונד אל-אורדון כחלק מארץ בלאד אל-שאם.

מבחינה דתית היוותה הפרובינקיה מרכז יהודי חשוב ומשגשג במהלך המאות 4–5 לספירה. התלמוד הירושלמי הושלם במהלך תקופה זו. הסנהדרין ישב בטבריה עד תחילת המאה ה-5 לספירה. שאר האוכלוסייה בפרובינקיה התנצרה, נשארו מעט יהודים-נוצרים בציפורי וכפר נחום. השלטון הביזנטי תמך בנצרות ובנה כנסיות, ועודד הגירה של נוצרים לתחומי הפרובינקיה. בעקבות עידוד הנצרות מצד השלטון הפכו היהודים למיעוט בפרובינקיה.

## ראו גם
* פלשתינה פרימה
* פלשתינה טרטיה

## הערות שוליים

קטגוריה:התקופה הביזנטית בארץ ישראל
פלשתינה 2
קטגוריה:ארץ ישראל: ישויות מדיניות
גבעת היקבים

**גבעת היקבים** הוא אתר ארכאולוגי ליד חרשה שבגוש טלמונים ובו שרידי יישוב יהודי מתקופת הברזל ובית שני עם ארבעה בתי בד וגת משוחזרת מימי בית ראשון.

באתר נשתמרו רחובות, קירות בתים ומערכת בורות תת-קרקעית הכוללת כ-30 בורות פעמון חצובים בסלע ומחוברים ביניהם. בורות אלה (בקבוקונים) מכונים במחקר "בורות גבעון", מפני שבורות מסוג זה נמצאו והוגדרו לראשונה על ידי פריצ'רד ב-1956 בחפירות אל ג'יב המזוהה כגבעון המקראית. הם שימשו כיקבים לאחסון של קנקני יין ושמן זית בימי בית ראשון.

אולם בימי בית שני נעשה שימוש בבורות אלו כמחסנים וקולומבריום. בזמן מרד בר-כוכבא הבורות שימשו למסתור מפני הרומאים, פתחיהם נאטמו באבנים והם חוברו במחילות. עד היום ניכר כי איטום הבורות נעשה בצורה מסודרת.

האתר נמצא בסמוך לחורש ירון ושיח' עיסא. הוא נקרא כיום "גבעת היקבים" בהשראת דברי רש"י 

ברחבי האתר ניתן לזחול במערות המסתור, לראות את מערת הקולומבריום במבט מעליה, להקשיב להסברים על האתר מעמדות השמע שמוצבות בו, לטייל בין השרידים הארכאולוגיים השונים והצמחייה הירוקה, וכן לעלות על מגדל תצפית גבוה מעץ שממנו ניתן לצפות מערבה עד לים התיכון.

## גלריה

קובץ:גבעת היקבים 19.jpg
קובץ:גבעת היקבים 09.jpg
קובץ:גבעת היקבים 11.jpg|הנוף מגבעת היקבים
קובץ:גבעת היקבים 01.jpg
קובץ:גבעת היקבים 04.jpg|בור בגבעת היקבים


## קישורים חיצוניים

* גבעת היקבים - חורש ירון באתר תיירות בנימין, המידע בחסות מדרשת הרי גופנא
* גבעת היקבים, באתר מאחורי ההר
* גבעת היקבים ומעיין האוכף, באתר טבע ונופים בישראל
* גבעת היקבים, באתר מדרשת הרי גופנא
* מסלול טיול הרי גופנא - מחרשה למעיין האוכף, באתר טיולי
* אל בורות היין , באתר מורשת הגליל

## הערות שוליים

קטגוריה:מועצה אזורית מטה בנימין
קטגוריה:השומרון: אתרים ארכאולוגיים
קטגוריה:גוש טלמונים
קטגוריה:חרשה
אנדריאה היבנר

**אנדריאה היבנר** (בגרמנית: **Andrea Hübner**; נולדה ב-17 בפברואר 1957) היא שחיינית עבר ממזרח גרמניה. אלופת עולם ושיאנית עולם במשחה ל-200 מטר מעורב אישי.

## ביוגרפיה
היבנר נולדה ב**קרל-מרקס-שטאדט**, כיום קמניץ שבסקסוניה. אחיה הצעיר, מיכאל היבנר, הוא רוכב אופני מסלול בספרינט מקצועי בעבר, אלוף עולם ושיאן עולם למרחק של 200 מטר.

### אלופה ושיאנית עולם
באליפות העולם בשחייה שנערכה בבלגרד, לשעבר יוגוסלביה, בשנת 1973 זכתה היבנר בשתי מדליות זהב, במשחה ל-200 מטר מעורב אישי בשיא עולם חדש של 2:20.51 דקות, לפני בת ארצה קורנליה אנדר (2:21.21 דקות) וקאתי הדי מארצות הברית (2:23.84 דקות) ובמשחה שליחות 4x100 מטר חופשי ביחד עם קורנליה אנדר, אנדריאה אייפה וסילביה אייכנר בשיא עולם חדש של 3:52.45 דקות, לפני ארצות הברית (3:55.52 דקות) ומערב גרמניה (3:58.88 דקות).

באליפות אירופה בשחייה שנערכה בווינה, אוסטריה בשנת 1974 זכתה היבנר בשתי מדליות, זהב וכסף. מדליית זהב במשחה שליחות 4x100 מטר בתוצאה של 3:52.48 דקות. מדליית כסף במשחה ל-200 מטר מעורב אישי בתוצאה של 2:23.97 דקות, אחרי בת ארצה אולריקה טאובר ששיפרה את שיאה העולמי והעמידה אותו על 2:18.97 דקות.

כיום, עובדת היבנר כרופאה ליד שטוטגרט.

## שימוש בסמים
לאחר איחוד גרמניה נחשפה תוכנית האימרוץ של גרמניה המזרחית, בה נתנו סטרואידים אנאבוליים באופן שיטתי לספורטאים רבים. בין היתר, השחיינית בריגיט מיינקה ספרה ששחייניות נבחרת מזרח גרמניה השתמשו באימרוץ נרחב http://www.alexandriamasters.com/articles/drugs.htm.

## ראו גם

## קישורים חיצוניים

* אנדריאה היבנר באתר *the-sports* 
* התפתחות שיאי העולם ב-200 מטר מעורב אישי (ויקיפדיה האנגלית)

קטגוריה:אלופות עולם בשחייה
קטגוריה:שחייניות מעורב אישי
קטגוריה:שיאניות עולם מזרח גרמניות: שחייה
קטגוריה:שחייניות חופשי מזרח גרמניות
קטגוריה:רופאות גרמניות
קטגוריה:גרמניות שנולדו ב-1957
קטגוריה:גרמנים שנולדו ב-1957
ג'ון בריאון

**ג'ון בריאון** או ג'ון בריון (באנגלית: **Jon Brion**, נולד ב-11 בדצמבר 1963) הוא מלחין, פזמונאי ומפיק מוזיקלי אמריקאי.

## ביוגרפיה
בריאון נולד בניו-ג'רזי. הוא נשר מהתיכון בגיל 17 והתמקד במוזיקה ואף לקח חלק בלהקה. בשנות ה-80 החל להתמקד בלחנים ונגינה בכלים רבים. מ-1993 והלאה התמקד בהפקה מוזיקלית. בריאון הפיק אלבומים לרופוס ויינרייט, פיונה אפל ועוד. הוא גם עבד וכתב עם שון לנון, קין ובשנים האחרונות התמקד בהפקה לסרטי קולנוע, בעיקר עם פול תומאס אנדרסון. בריאון זכה לשתי מועמדויות בטקס גראמי עבור הפקה מוזיקלית מקורית לסרטים שמש נצחית בראש צלול (2004) ומגנוליה (1999).

## הפקות וכתיבה
### לאמנים
*רופוס ויינרייט
*אליוט סמית' - From a Basement on the Hill
*בראד מלדאו
*פיונה אפל - Extraordinary Machine
*The Polyphonic Spree
*קין - Perfect Symmetry
*דיידו - Safe Trip Home
*קייטי פרי -The One That Got Away

### לסרטים
* *[[Hard Eight (film)|Hard Eight]]* (עם מייקל פן) (1996)
* *[[מגנוליה (סרט)|מגנוליה]]* (1999)
* *[[Punch-Drunk Love (soundtrack)|Punch-Drunk Love]]* (2002)
* *[[שמש נצחית בראש צלול]]* (2004)
* *[[I ♥ Huckabees (soundtrack)|I ♥ Huckabees]]* (2004)
* *[[The Break-Up]]* (2006)
* *[[Synecdoche, New York]]* (2008)
* *[[אחים חורגים]]* (2008)
* *[[The Other Guys]]* (2010)
* *[[The Future (film)|The Future]]* (2011)
* *[[ParaNorman]]* (2012)
* *[[This Is Forty]]* (2012)
* ליידי בירד (2017)

## קישורים חיצוניים

קטגוריה:מפיקים מוזיקליים אמריקאים
קטגוריה:אמנים אמריקאים
קטגוריה:זוכי פרס גראמי
קטגוריה:מלחינים אמריקאים
קטגוריה:אמריקאים שנולדו ב-1963
טיגריס ג'אווה

**טיגריס ג'אווה** (שם מדעי: *Panthera tigris sondaica*) הוא תת-מין נכחד של טיגריס שהיה קיים באי ג'אווה שבאינדונזיה. יחד עמו באי היו גם תת-המינים טיגריס באלינזי וטיגריס טרינילי שאף הם נכחדו.

## תיאור
תת-המין היה קטן ביחס לשאר המין שבאסיה, אך גדול ביחס לתת-המין השני שבאי, הטיגריס הבאלניזי. זכרי תת-המין שקלו בין 100 ל-140 ק"ג ואורך גופם נע מ-200 עד 240 ס"מ. הנקבות, הקטנות יותר מן הזכרים, שקלו כ-75 עד 115 ק"ג. הפרווה שלהם הייתה מפוספסת בפסים ארוכים לאורך הגוף, שהיו מעט יותר גדולים מאשר של טיגריס הסומטרה. החוטם היה ארוך וצר, כיפת הגולגולת צרה באופן משמעותי, והשן החותכת הגדולה (Carnassials) ארוכה באופן יחסי. גודלו הקטן יחסית של הטיגריס נובע מכלל ברגמן, הקובע כי גודלם של יונקים ינבע ישירות מהאקלים השורר באזור גידולם, כך שבאזור חם יחסית תינתן עדיפות בברירה הטבעית לפרטים בעלי ממדי גוף קטנים יותר. עם זאת עקבותיהם גדולות יותר מאשר של הטיגריס הבנגלי.

## הכחדה
בתחילת המאה ה-20 אוכלוסיית האי ג'אווה מנתה כ-28 מיליון בני אדם, וכמות גידולי האורז לא עמדה בכמות הדרישות של האוכלוסייה הגדלה בקצב מהיר. בשל כך, הוחל בבירוא יערות טבעיים בקצב מזורז. יערות אלו, ואוכלוסיית החי שבהם, היו בית גידול עבור הטיגריס. בשנת 1938 יערות כיסו 23 אחוז משטח האי, ובשנת 1975 רק 8 אחוז מהאי היה מיוער.

בנוסף, אוכלוסיית אייל טימור, שהיה טרפו העיקרי של הטיגריס, סבלה ממספר מחלות שצמצמה את מספרם, כך שגם היצע הטרף עבור הטיגריס היה נמוך במיוחד. 

הדיווח המאומת האחרון על תת-המין הוא משנת 1979, כשכבר בשנת 1971 נורתה האם האחרונה שנצפתה, ומאז לא נראו עוד גורים של תת-המין.

במשך השנים נעשו עשרות דיווחים בלתי מאומתים על הטיגריס, אך עד כה לא נמצא אישוש לטענות אלו.

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1844
קטגוריה:טיגריס
קטגוריה:יונקים שהוכחדו בידי האדם
קטגוריה:בעלי חיים שנכחדו מאינדונזיה
קטגוריה:טקסונים שתוארו בידי קונרד יאקוב טמינק
ורה קרפקינה

**ורה סמואילובנה קרפקינה-קלשניקובה** (ברוסית: **Вера Самойловна Крепкина-Калашникова**; 16 באפריל 1933 – 25 באפריל 2023) הייתה אתלטית סובייטית-יהודייה. הייתה אלופה אולימפית (רומא 1960) בקפיצה לרוחק, שיאנית עולם בריצה היוקרתית ביותר ל-100 מטר ושותפה לשיא העולם בריצת שליחות 4x100 מטר.

## ביוגרפיה
קרפינה נולדה בקוטלניץ' שבמחוז קירוב. אביה היהודי גויס לצבא האדום בשנת 1941 ונהרג בקרבות. היא התאמנה בוולוגדה ואחר כך עברה לקייב עם בעלה.

באולימפיאדת הלסינקי (1952) סיימה קרפינה במקום רביעי בריצת שליחות 4x100 מטר בתוצאה של 46.3 שניות ובמקום 9 בריצת 100 מטר בתוצאה של 11.9 שניות.

### אלופת אירופה
באליפות אירופה באתלטיקה שנערכה בברן, שווייץ בשנת 1954 זכתה קרפקינה במדליית זהב בריצת שליחות 4x100 מטר ביחד עם רימה אוליסקינה, מריה איטקינה ואירינה טורובה בתוצאה של 45.8 שניות.

בתחרות שנערכה בקייב ב-27 ביולי 1956 קבעה קרפקינה בריצת שליחות 4x100 מטר ביחד עם גלינה וינוגרדובה, סיניידה ספרונובה ומריה איטקינה, שיא עולם חדש של 45.2 שניות. באולימפיאדת מלבורן (1956) היא סיימה במקום רביעי בריצת שליחות 4x100 מטר בתוצאה של 45.6 שניות ובמקום 9 בריצת 100 מטר בתוצאה של 12.1 שניות.

### שיאנית עולם
באליפות אירופה באתלטיקה שנערכה בסטוקהולם, שוודיה בשנת 1958 זכתה קרפקינה בשתי מדליות, זהב וכסף. מדליית זהב בריצת שליחות 4x100 מטר בתוצאה של 45.3 שניות ומדליית כסף בריצת 100 מטר בתוצאה של 11.7 שניות, אחרי הית'ר ארמיטייג' מבריטניה (11.7 שניות). שלושה שבועות לאחר מכן, בתחרות שנערכה בקייב ב-13 בספטמבר היא השוותה בריצת 100 מטר את שיא העולם של שירלי סטריקלנד מאוסטרליה בתוצאה של 11.3 שניות.

### אלופה אולימפית
באולימפיאדת רומא (1960) זכתה קרפינה במדליית זהב בקפיצה לרוחק בשיא אולימפי חדש של 6.37 מטר, 3 ס"מ משיא העולם של הילדרון קלאוס מגרמניה, לפני האלופה האולימפית היוצאת אלז'בייטה קז'סינסקה מפולין (6.27 מטר) והילדרון קלאוס (6.21 מטר). נוסף לכך, היא סיימה במקום רביעי בריצת שליחות 4x100 מטר בתוצאה של 45.2 שניות, בשלב המוקדמות הן קבעו תוצאה של 45.0 שניות ובמקום 12 בריצת 100 מטר בתוצאה של 12.0 שניות.

## שיאים אישיים
* ריצת 100 מטר: 11.3 שניות (1958)
* קפיצה לרוחק: 6.37 מטר (1960)

## קישורים חיצוניים

* Krepkina, Vera, באתר Jews in Sports, 

קטגוריה:ספורטאים יהודים סובייטים
קטגוריה:ספורטאים יהודים רוסים
קטגוריה:קופצות לרוחק
קטגוריה:אצניות סובייטיות
קטגוריה:אתלטיות יהודיות
קטגוריה:אלופים אולימפיים יהודים
קטגוריה:אתלטיות באולימפיאדת הלסינקי (1952)
קטגוריה:אתלטיות באולימפיאדת מלבורן (1956)
קטגוריה:אתלטיות באולימפיאדת רומא (1960)
קטגוריה:משתתפים יהודים באולימפיאדת הלסינקי (1952)
קטגוריה:משתתפים יהודים באולימפיאדת מלבורן (1956)
קטגוריה:משתתפים יהודים באולימפיאדת רומא (1960)
קטגוריה:שיאניות עולם סובייטיות: אתלטיקה
קטגוריה:שיאני עולם יהודים
קטגוריה:אלופות אולימפיות סובייטיות: אתלטיקה
קטגוריה:אלופות אולימפיות: קפיצה לרוחק
קטגוריה:אישים הקבורים בבית העלמין באיקובה
קטגוריה:סובייטיות שנולדו ב-1933
קטגוריה:רוסיות שנפטרו ב-2023
קטגוריה:רוסים שנפטרו ב-2023
משתנה עזר

בסטטיסטיקה ובעיקר באקונומטריקה, המתודה של משתנה עזר נועדה לאפשר מדידת סיבתיות כאשר ניסוי מבוקר אינו אפשרי ויש חשש של אנדוגניות של אחד המשתנים.

## דוגמה
נחשוב על מודל ליניארי המנסה לאמוד את השפעת העישון על הבריאות, ובפרט על תוחלת החיים:

:  y_i =\alpha + \beta x_i + \varepsilon_i, 

כך ש-y הוא מספר השנים שחי הפרט, x הוא כמות הסיגריות שהפרט מעשן בחודש ו-\varepsilon הוא השגיאה. מכיוון שלעישון יש קורלציה עם התנהגויות לא בריאות אחרות. נקבל כתוצאה אפקט חזק מהאפקט האמיתי.

לכן עלינו לעשות ניסוי מבוקר בו נורה לאנשים לעשן מספר מסוים של סיגריות וכך נוכל לבודד את האפקט. מחקר כזה אינו אתי ויקר מאוד. כך שעלינו למצוא פתרון אחר.

כדי לבודד את האפקט זה עלינו למצוא משתנה שלישי, z, שמתואם עם y רק דרך x. אם גובה המיסים על הטבק מתואם שלילית עם כמות העישון ואם החוקר משתכנע שגובה המיסים לא משפיע על אורך החיים בדרך אחרת, אז גובה המיסים על הטבק הוא משתנה תקף. 

## שיטת האמידה

ניתן לחשוב על משתנה עזר כרגרסיה דו שלבית (TSLS או 2SLS). בשלב הראשון נאמוד את  \widehat{x}_i מהמודל:

:  \widehat{x}_i =\gamma + \delta z_i + e_i, 

כאשר  z_i הוא **משתנה העזר**.

בשלב השני נכניס את האומד שקיבלנו לעיל ( \widehat{x}_i) לתוך המודל המקורי (זה שבתחילת הדוגמה לעיל) ונאמוד את  y_i:
:  y_i =\alpha + \beta \widehat{x}_i + \varepsilon_i \,. 

הביטוי  \widehat{x}_i הוא אותו חלק במשתנה  x_i  שאינו מתואם עם הטעות וזה מאפשר לבצע את האמידה בשלב השני ללא חשש מבעיית האנדוגניות.

קטגוריה:סטטיסטיקה
הארכיבישוף דמסקינוס

הארכיבישוף **דמסקינוס פפנדראו** (ביוונית: **Αρχιεπίσκοπος Δαμασκηνός**; 3 במרץ 1891 – 20 במאי 1949) כיהן כארכיבישוף של אתונה ובהמשך של יוון. בדצמבר 1944 התמנה לעוצר הממלכה ובהמשך כיהן לתקופה קצרה גם כראש ממשלת מעבר. ידוע בפועלו נגד רדיפת יהודי יוון, עליו זכה בתואר חסיד אומות העולם.

## קורות חייו
נולד בשנת 1891 בשם **דמטריוס פפנדריאו** בדורביצה, ממלכת יוון. במהלך מלחמות הבלקן התגייס לצבא יוון. ב-1917 הוסמך לכמורה בכנסייה האורתודוקסית וב-1938 נבחר לארכיבישוף של אתונה, אך מינויו בוטל על ידי שליט יוון יואניס מטאקסס. ב-1941, עת יוון הייתה תחת כיבוש מדינות הציר, החל למלא את תפקיד הארכיבישוף של אתונה.

בשלהי 1944, בניסיון להביא להפסקת אש בין הצדדים באירועי דצמבר, שוכנע מלך יוון למנות את דמסקינוס לעוצר המלוכה, עד להחלטה של העם האם להשיב את המלך גאורגיוס השני מגלותו. ממשלת יוון קיוותה שצעד זה יחליש את אנשי השמאל ויביא אותם להסכים להפסקת אש. בתקופה זו העמיק הקרע בין המלוכנים והקומוניסטים, וראש הממשלה יורגוס פפנדראו נאלץ להתפטר. באוקטובר 1945, לאחר מספר חודשים של אי-יציבות פוליטית, מינה דמסקינוס את עצמו לראש ממשלת מעבר כדי לנסות ולייצב את המצב עד לבחירות, אך בהצלחה מועטה. בממלכה פרצה מלחמת אזרחים שנמשכה עד 1949. באותה השנה נפטר דמסקינוס בגיל 58.

## פועלו למען יהודי יוון

ב-23 במרץ 1943, עם הוודע על התחלת גירוש יהדות סלוניקי לפולין, פרסם דמסקינוס מכתב פומבי, שחובר ונחתם על ידי המשורר היווני אנגלוס סיקליאנוס ואישים רמי מעלה נוספים, בגנות הנאצים ומדיניותם נגד היהודים.
הוא פרסם את המכתב אף שמפקד האס אס ביוון יירגן שטרופ איים עליו שאם יעשה כן יוצא להורג על ידי כיתת יורים. התשובה לאיומו של שטרופ המיוחסת לדמסקינוס הייתה צינית, והתייחסה להוצאתו להורג בתלייה של גריגוריוס החמישי, פטריארך קונסטנטינופול:

:

בשלב זה, ספק אם ידע דמסקינוס על קיומם מחנות ההשמדה, אך הוא ידע על העוינות הגרמנית ליהודים. הוא כתב בשבח היהודים, על תרומתם לכלכלה, היותם חלק מהקהילה היוונית במשך אלפי שנים וכן על הפטריוטיות שלהם, וקרא לאזרחי יוון ולאנשי הכנסייה לפעול להצלת יהודי יוון הנותרים.

אנגלוס אוורט, מפקד משטרת אתונה וחסיד אומות העולם, הצהיר בדיעבד כי שאב השראה מדבריו של דמסקינוס וכי דבריו עודדו אותו לפעול להצלתם של יהודי העיר.
המטרופולין כריסוסטומוס דמטריו, גם הוא חסיד אומות העולם, הצהיר גם הוא כי פעל בעקבות דמסקינוס.

פסלו של דמסקינוס נמצא בחזית הקתדרלה המרכזית של אתונה ברחוב מטרופוליאוס ומאחוריה כיתוב על פועלו.

## ראו גם
* הצלת יהודים במהלך השואה

## קישורים חיצוניים

* קול הניצולים - ביטאון ארגון ניצולי מחנות ההשמדה יוצאי יוון בישראל, גיליון 16, אפריל 2011
* הארכיבישוף דמסקינוס, באתר הקרן הבינלאומית לזכרו של ראול ולנברג 
* הארכיבישוף דמסקינוס - פעילותו להצלת יהודים בתקופת השואה, באתר יד ושם 
* 

## הערות שוליים

קטגוריה:ארכיבישופים אורתודוקסים
קטגוריה:ראשי ממשלת יוון
קטגוריה:יוונים חסידי אומות העולם
קטגוריה:מצילים בשואה: יוון
קטגוריה:מלחמת הבלקן הראשונה: אישים
קטגוריה:ילידי 1891
קטגוריה:נפטרים ב-1949
מטא-אנליזה

ממוזער|300px|טבלה וגרף ממאמר מטא-אנליזה רפואי המתארים את התוצאות של שבעה מחקרים שונים ואת תוצאת המטא-אנליזה שלהם.
בסטטיסטיקה, **מטא-אנליזה** היא שם כולל למגוון שיטות שמטרתן להשוות ולצרף תוצאות שהושגו במספר מחקרים. תוצאה אפשרית של מטא-אנליזה היא ממוצע משוקלל של תוצאות המחקרים. בניגוד למחקר ראשוני, מחקרי מטא-אנליזה אינם מבצעים תצפיות מקוריות אלא למעשה מבצעים סקירה סטטיסטית של מחקרים קודמים. מטא-אנליזה מתבצעת לאחר סקירת ספרות וחיפוש מחקרים ראשוניים העוסקים באותה שאלת מחקר. כדי שתוצאות מטא-אנליזה יהיו תקפות, רצוי שסקירה זו תהיה סקירה שיטתית, זאת אומרת כזו שהשתמשה בשיטה מסודרת המוודאת שלא הושמטו מאמרים רלוונטיים.

## יתרונות
* מאפשר להבחין האם השונות המשוקללת של תוצאות המדגמים גבוהה מהשונות הצפויה לפי השונות של כל אחד מהמדגמים.
* ההיקף הסטטיסטי של מטא-אנליזה גדול מההיקף הסטטיסטי של מחקר בודד.
* התמודדות עם עומס המידע וריבוי המאמרים.
* הפחתת הטיה מקומית של אחד המחקרים.
* עשוי לצמצם הטיית פרסום כאשר חוקרים גונזים מחקרים שלא מתאימים לציפיותיהם או מחקרים עם תוצאות שליליות אשר נתפסות כלא מעניינות.

## הטייה
חוקר מוטה, כגון חוקר שממומן על ידי מוסד בעל אג'נדה כלכלית או אידאולוגית יכול לבחור את המחקרים שתומכים בדעתו ולבטל את המחקרים האחרים כלא אמינים.
כאשר יש הטיה דומה במאמרים שונים המטה אנליזה כולה תהיה מוטית.
הטיית הפרסום תגרום לרוב המטה אנליזות להראות תוצאות מרשימות יותר ממה שקורה בפועל.
היכולת של הקורא לבחון את שיטות המחקר בכל אחד מהמחקרים הנכללים מועטה ולכן ישנה משמעות רבה לפירוש שנותן מבצע המטה אנליזה לשיטות שהשתמשו בהם בכל אחד מהמחקרים הבודדים.

הטרוגניות באוכלוסייה בטיפול ובמדידה בין מחקרים שונים גורמות לכך שלא תמיד ניתן להתייחס לממצאים שלהם במשותף.
ברוב המטה אנליזות נכללים גם מחקרים עם בעיות תקפות חמורות.

## ראו גם
* הדירות
* מאמר סקירה

## קישורים חיצוניים

* מטא-אנליזה במחקר לימודי (ERIC Digest) 
* מטא-אנליזה בכלכלה (רשימת מאמרים) 
* פרק הסבר על מטא-אנליזה מתוך הפודקאסט "רפואה נתמכת ראיות"
* 

קטגוריה:סטטיסטיקה
קטגוריה:שיטות מחקר
קטגוריה:סקירה שיטתית
צפית (מוסד חינוכי)

ממוזער|שמאל|חדר האוכל של צפית
**צפית** הוא מוסד חינוכי הנמצא בקיבוץ כפר מנחם ומשתייך לתנועת השומר הצעיר.

## היסטוריה
צפית הוקם על ידי תנועת השומר הצעיר בשנת 1955 בקיבוץ כפר מנחם בשם "מוסד כפר מנחם". אז למדו רק ילדים מהקיבוץ ובית הספר תפקד כבית ילדים: החניכים ישנו במוסד כל השבוע ולמשך כל השנה.

לאחר מכן הצטרפו הקיבוצים: רבדים, נגבה, נחשון, חצור (1971), גת (1972), גלאון (1972),בית ניר (1972), הראל (1977), שדה יואב.

בתחילה הוקמו בתי פנימייה ומבנה חדר האוכל.

בית הספר נפתח בשנת 1992 למושבים והמועצות האזוריות לכיש ומטה יהודה (היה קודם ניסיון חד פעמי של שילוב תלמידי מושבים ממטה יהודה בשנתון שסיים ב-1982), הורחב והוקמו בו עוד 3 בתי כיתות, מבנה מעבדה, אודיטוריום ובניין ספרייה.

כיום יש במוסד פנימייה של חברת הנעורים צפית ופעילה בה תלמידים מכיתות י'-י"ב יכולים להישאר לישון שלוש פעמים בשבוע. זוהי אחת מ-3 הפנימיות הפעילות של השומר הצעיר כיום.

ההמנון הרשמי של פנימיית צפית הוא השיר חלומות של רוחמה רז.

בשנת 2004 נכלל צפית ברשימת 10 בתי הספר הכי טובים במוסף "הכי טובים" של מעריב.

## הכיתות והשכבות בצפית
בצפית נהוג לתת לכל כיתה כינוי ביום הראשון של הלימודים בתחילת כיתה ז' ובתחילת כיתה י' (כאשר נבנות הכיתות מחדש). בכל שנה נבחר נושא אחר לשכבה, ועל הכיתות לבחור שמות לכיתה לפי נושא.

בשל כמות התלמידים שגדלה באופן קבוע משנה לשנה ישנה צפיפות רבה בצפית, ולכן נהרסו שלושה מבתי הפנימייה ונבנו בתי כיתות חדשים במקומם. כמו כן נבנה מבנה מדעים חדש ובניין מנהלה. 

## היישובים שלומדים בצפית
*מועצה אזורית יואב: כפר מנחם, כפר הרי"ף, רבדים, שדה יואב, נגבה, סגולה, ורדון, גת, נחלה, גלאון, בית ניר, בית גוברין
* מועצה אזורית מטה יהודה: הראל, נחשון, נווה שלום
*מועצה אזורית באר טוביה: חצור

בנוסף מגיעים חניכים אחדים מגן יבנה, בני עי"ש, גדרה, באר טוביה, לכיש, קריית גת, וקריית מלאכי.

## קישורים חיצוניים

* 
* סרטון על חיי הפנימייה
*דף מידע אודות בית הספר מפברואר 2009
* 

קטגוריה:תיכונים אזוריים
קטגוריה:מועצה אזורית יואב
קטגוריה:מוסדות חינוכיים של השומר הצעיר
קטגוריה:ישראל: פנימיות
קטגוריה:כפר מנחם
חוץ לארץ

**חוץ לארץ** הוא מונח תלמודי-הלכתי, כלפי כל הארצות מחוץ לישראל. בימינו המונח משמש כביטוי בחיי היומיום, בדרך כלל ראשי תיבות, **חו"ל**.

## בהלכה
ההבדלים בין חוץ לארץ לארץ ישראל נוגעים במצוות התלויות בארץ, דין יום טוב שני של גלויות, איסור יציאה מארץ ישראל, טומאת ארץ העמים וזמן התחלת שאלת גשמים. כך כמו כן, שינויים רבים נובעים ממנהגים ארץ ישראליים מקומיים (שמקורם בדרך כלל בספרדים) שהתקבלו בין כלל העדות, כמו הנחת תפילין בחול המועד בחלק מהעדות, אמירת ברכת ברוך ה' לעולם, אמירת "מוריד הטל" בברכת גבורות ועוד.

## תרבות ואנתרופולוגיה
צעירים ישראלים רבים נוסעים לטיול ממושך בחו"ל לאחר סיום השירות הצבאי. ד"ר דריה מעוז משווה את הטיול הזה ליציאה לקולג' בארצות הברית, המהווה יציאה מבית ההורים והתחלת עצמאות ובגרות. 

בפולקלור הישראלי מופיע חו"ל כמקום נחשק בעיני ישראלים, כמו למשל במערכון "החוזרים מחו"ל" של הגשש החיוור.

## קישורים חיצוניים

* 

## הערות שוליים

*
קטגוריה:ארץ ישראל ביהדות
קטגוריה:מונחים תלמודיים